
REPUBLIKA HRVATSKA
TRGOVAČKI SUD U SPLITU
Split, Sukoišanska 6
	






Poslovni broj: 11.Stpn-10/2016-50


REPUBLIKA HRVATSKA
R J E Š E NJ E
Trgovački sud u Splitu, po sutkinji Ani Golub Gruić, u postupku radi sklapanja predstečajne nagodbe pokrenutom po prijedlogu predlagatelja - dužnika BANKO d.o.o., OIB: 65237440797, Split, Dubrovačka 19, 13. rujna 2019.
                                                    r i j e š i o   j e
Odbacuje se zahtjev vjerovnika STALEX Werkzeugmaschinen GmbH, SR Njemačka, Robert-Bosch-Straße 2, 75233 Tiefenbronn, OIB: 99311172083 od 5. lipnja 2019. za izdavanje klauzule ovršnosti na rješenje ovoga suda poslovni broj Stpn-10/2016 od 2. rujna 2016. 
Obrazloženje
Zahtjevom od 5. lipnja 2019. vjerovnik STALEX Werkzeugmaschinen GmbH, SR Njemačka, Robert-Bosch-Straße 2, 75233 Tiefenbronn, OIB: 99311172083, zatražio je izdavanje klauzule ovršnosti na rješenje o odobravanju sklapanja predstečajne nagodbe nad dužnikom BANKO d.o.o., OIB: 65237440797, Split, Dubrovačka 19.
	U svom zahtjevu vjerovnik u bitnom navodi da je citiranom nagodbom tom vjerovniku utvrđena tražbina u ukupnom iznosu od 10.324,17 kn, dok se dužnik obvezao dug u iznosu od 7.226,92 kn namiriti mjesečnom obročnom otplatom u roku od 4 godine od pravomoćnosti nagodbe uz godišnju kamatnu stopu od 4,5%. Vjerovnik do današnjeg dana da nije primio niti jednu djelomičnu uplatu sukladno nagodbi. Slijedom navedenog, vjerovnik je podnio zahtjev za izdavanje klauzule ovršnosti za razdoblje dospjelih rata od 1. studenog 2016. do 1. lipnja 2019.
	Uvidom u spis ovog suda poslovni broj Stpn-10/2016 utvrđeno je kako 2. rujna 2016. doneseno rješenje kojim se odobrava sklapanje predstečajne nagodbe nad dužnikom BANKO d.o.o., OIB: 65237440797, Split, Dubrovačka 19. Predmetno rješenje postalo je pravomoćno 10. listopada 2016.
	Prema ocjeni ovoga suda, zahtjev vjerovnika STALEX Werkzeugmaschinen GmbH nije dopušten.
Predstečajna nagodba je sudska nagodba na što upućuje odredba čl. 83. Zakona o financijskom poslovanju i predstečajnoj nagodbi („Narodne novine“ broj 108/12, 144/12, 81/13 i 112/13; dalje: ZFPPN), koja za vjerovnike čije su tražbine utvrđene ima snagu ovršne isprave (čl. 66. st. 12. ZFPPN-a). Iz navedenog proizlazi da sudska (predstečajna) nagodba da bi mogla biti ovršna isprava u pravilu mora biti ovršna, jer je ovršnost svojstvo na temelju kojeg se može tražiti prisilno ostvarivanje tražbine koja je u njoj utvrđena. Opća pravila o ovršnosti utvrđena su u Ovršnom zakonu različito za pojedine kategorije ovršnih isprava (sudskih i upravnih odluka), sudskih i upravnih nagodbi, javnobilježničkih isprava.
	Dospjelost tražbine vjerovnika koja je utvrđena u predstečajnoj nagodbi prosuđuje se prema samoj predstečajnoj nagodbi pa je predstečajna nagodba ovršna isprava ako je tražbina koja se prema njoj treba ispuniti dospjela (čl. 27. st. 1. Ovršnog zakona (˝Narodne novine˝ 112/1225/13, 93/14, 55/16 i 73/17; dalje: OZ)). Dospijeće tražbine dokazuje se zapisnikom o nagodbi (predstečajnom nagodbom) sukladno odredbi čl. 27. st. 2. OZ-a. Na temelju nagodbe koja je postala ovršna u jednom dijelu ovrha se može odrediti samo u odnosu na taj dio (čl. 27. st. 4. OZ-a). 
	Iz navedenih općih pravila o ovršnosti ovršnih isprava proizlazi da se potvrda ovršnosti sukladno odredbi čl. 36. st. 1. OZ-a daje samo u slučaju sudskih i upravnih odluka, a ne i u slučaju kada je ovršna isprava sudska, u konkretnom slučaju, predstečajna nagodba. Od ovih općih pravila o ovršnosti pojedinih kategorija ovršnih isprava ne odstupa niti odredba čl. 209. OZ-a kojom je propisano da će Financijska agencija postupiti po zahtjevu ovrhovoditelja ako on izravno zatraži prisilnu naplatu tražbine na temelju ovršne odluke i nagodbe domaćeg suda koje glase na ispunjenje određene novčane tražbine i koje imaju potvrdu ovršnosti. Dospijeće tražbine iz sudske odluke dokazuje se potvrdom ovršnosti te odluke (čl. 36. OZ-a), a dospijeće tražbine utvrđene predstečajnom nagodbom dokazuje se zapisnikom o nagodbi (odnosno samom nagodbom, čl. 27. OZ-a).
	Kako, dakle, vjerovnik predstečajne nagodbe čija je tražbina utvrđena ne može dospjelost tražbine dokazivati izdavanjem potvrde ovršnosti predstečajne nagodbe, to njegov prijedlog za izdavanje potvrde ovršnosti  valjao odbaciti, radi čega je, temeljem odredbe čl. 66. st. 13. ZFPPN-a odlučeno kao u izreci ovoga rješenja.
U Splitu 13. rujna 2019. 
Sutkinja
Ana Golub Gruić, v.r.
za točnost otpravka – ovlašteni službenik
Ana Bosančić


Uputa o pravnom lijeku: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske.

